Тайгараев Тукубай

Тайгараев Тукубай [1923-1944] – Советтер Союзунун Баатыры 1923-жылы Жалал-Абад облусунун, Октябрь (азыркы Сузак) районуна караштуу Кедей-Арык кыштагында жөнөкөй дыйкандардын үй-бүлөсүндө туулган. 1942-жылдан Советтик Армияда Улуу Ата Мекендик согушта 219-аткычтар дивизиясынын 375-аткычтар полкунун 1-аткычтар ротасында бөлүмдүн командиринин жардамчысы. Тайгараев 1944-жылы 14-июлда Сунуплява кыштагынын (Латвия) жанындагы душмандын коргонуу линиясынан өтүүдө 10 фашистти өлтүрүп, бешөөнү туткундаган. 19-июлда Тайгараев 10 чалгынчы менен бирге Сунуплява бийиктиги үчүн салгылашта 3 жолу жарадар болсо да, огу түгөнгүчө ондогон фашисттерди өлтүрүп, курман болгон. 1963-жылы Лудза шаарындагы (Латвия) паркка Тайгараев менен курман болгон 8 Советтер Союзунун Баатырына «Аза күткөн эне» эстелиги тургузулган [скульптору Янис Зариньш (Jānis Zariņš)], архитектору Велта Айзупиете (Velta Aizupiete). Ысымы Жалал-Абад шаарынын бир көчөсүнө, туулган айылына, өзү окуган мектепке ыйгарылып, жашаган үйүнө музей ачылган. 
Категория:Инсандар
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9